Εορτασμός των Αδωνίων. Τμήμα ερυθρόμορφου αττικού *λέβητα*, 430-420 π.Χ.
Τα **Αδών(ε)ια** ή **Αδώνια μυστήρια** ήταν ετήσια γιορτή σε ανάμνηση του θανάτου και της ανάστασης του Άδωνη σε όλες σχεδόν τις πόλεις της Αρχαίας Ελλάδας. Ο θάνατος και η ανάσταση του Άδωνη είχε σχέση με τον ετήσιο κύκλο της βλάστησης και της καρποφορίας. Η διάρκειά τους ποίκιλλε: αλλού κρατούσαν δυο, τρεις ή και εφτά ημέρες, ενώ δεν εορτάζονταν παντού την ίδια εποχή του έτους.

Αρχαία Γιορτή
-------------

Με δένει ένα Τί,  
Μιαν ασύγκριτη Μελαγχολία προς τα Περα­σμένα.  
-Οι Διθύραμβοι. Τα Λήναια και τ’ Αδώνια.  
Μιαν αδερφικιά Ενατένιση  
Προς τα Μακρυνά. Τ’ ό,τι δεν ειπώθη. ο αιώνιος  
Ερχομός κι ο μισεμός -και του μισεμού ο καημός.
Ναπολέων Λαπαθιώτης, Αδώνια (1912)

Οι πρώτες ημέρες της γιορτής (*αφανισμός*) ήταν πένθιμες. Οι γυναίκες, που μόνο αυτές έπαιρναν μέρος στη γιορτή, είχαν την επιμέλεια της κηδείας του θεού και θρηνούσαν το χαμό του. Μετά με λυμένα μαλλιά και γυμνόστηθες γυρνούσαν στους δρόμους περιφέροντας κέρινα και πήλινα ομοιώματα του θεού και έψελναν πένθιμους ύμνους με τη συνοδεία αυλού γίγγρα. Το πρωί της επόμενης μέρας, πετούσαν ομοιώματα του θεού σε πηγές ή σε ποτάμια. Μετά την πάροδο των πένθιμων ημερών, οι πιστοί γιόρταζαν με οργιαστική χαρά την ανάστασή του (*εύρεσις*) με χορούς και πλούσια γεύματα.

### Αθήνα

Όταν οι Αθηναίοι ετοιμάζονταν για την εκστρατεία στη Σικελία (415-413 π.Χ.), ήταν η εποχή που γιόρταζαν τα Αδώνια, στα μέσα του καλοκαιριού, όπως και στη Σικυώνα, την Αλεξάνδρεια, τη Βύβλο και την Αντιόχεια.

Στα αθηναϊκά Αδώνια, οι γυναίκες θρηνούσαν μπροστά σε δύο νεκροκρέβατα που ήταν τοποθετημένα στις εισόδους των σπιτιών. Πάνω στα νεκροκρέβατα έβαζαν ξύλινα ομοιώματα του Άδωνη και της Αφροδίτης. Γύρω από τα ειδώλια τοποθετούσαν τους "κήπους του Άδωνη" (*Ἀδώνιδος κῆποι*), δηλαδή γλάστρες με φυτά που αναπτύσσονταν γρήγορα, τα οποία αργότερα τοποθετούσαν πάνω στις στέγες των σπιτιών για να μεγαλώσουν γρήγορα με τη βοήθεια του ήλιου. Η ανάπτυξη των φυτών αποτελούσε σημάδι της ανάστασης του θεού.

Κοντά στον επιτάφιο (νεκροκρέβατο) τοποθετούσαν κούκλες που παρίσταναν έρωτες και πουλιά και δίπλα στο ομοίωμα του Άδωνη άφηναν πλακούντες και γλυκίσματα. Η γιορτή τέλειωνε με θυσίες αγριόχοιρων.

### Αλεξάνδρεια

Τα Αδώνια γιορτάζονταν και στην Αλεξάνδρεια επί Πτολεμαίων, εορτή για την οποία σώζεται περιγραφή από το Θεόκριτο στο 15ο ειδύλλιό του *«Συρακούσιαι ή Αδωνιάζουσαι»*, όταν την είχε οργανώσει η Αρσινόη Β' της Αιγύπτου, σύζυγος του Πτολεμαίου Β' του Φιλάδελφου.

Κατά την πρώτη ημέρα, ψάλλονταν ύμνοι για τον ιερό γάμο Αφροδίτης και Άδωνι και για την επάνοδο του τελευταίου από τον Κάτω Κόσμο. Η βασίλισσα συνόδευε το ομοίωμα του Άδωνι μαζί με άλλες γυναίκες, που μετέφεραν δύο κρεβάτια φτιαγμένα από χρυσό και άργυρο για την τοποθέτηση των ομοιωμάτων του Αδώνιδος και της Αφροδίτης. Γύρω από αυτά άφηναν καρπούς και φαγητά από αλεύρι, μέλι και λάδι, μυροδοχεία και γλάστρες με γλυκάνισο, κριθάρι, μάραθο κ.ά.

Την επόμενη ημέρα, γυναίκες λυσίκομες, ξυπόλητες και γυμνόστηθες έριχναν τα ομοιώματα του Θεού στα νερά και τον παρακαλούσαν να επιστρέψει πίσω ξανά και το επόμενο έτος.

### Άλλες πόλεις και περιοχές

Τα Αδώνια των υπόλοιπων πόλεων, ανάμεσα στις οποίες πιο λαμπρά ήταν της Αθήνας και του Άργους, διοργανώνονταν με τις προσωπικές οικονομικές εισφορές των γυναικών που συμμετείχαν σε αυτά, ενώ στη Ρόδο υπήρχε μια μικτή θρησκευτική αδελφότητα, οι λεγόμενοι «Αδωνιασταί» ή «Αδωνισταί». Η ποιήτρια Σαπφώ από τη Λέσβο επίσης αναφέρεται σε συνήθειες για το θρήνο του θανάτου του Άδωνι.

Σε κάποιες περιοχές, γίνονταν και μυήσεις σε μυστήρια του Θεού. Ο Λουκιανός μάλιστα αναφέρει ότι οι μύστες θυσίαζαν πρόβατο και έπαιρναν μετάληψη.

Κατά την παράδοση, ποιητής των εορταστικών τραγουδιών και των ελεγειών για τον θάνατο του Άδωνι ήταν ο Κινύρας, ο πρώτος βασιλιάς της Κύπρου, που είχε εισάγει στο νησί την λατρεία της Αφροδίτης. Έλεγαν πως είχε έρθει από τη Βύβλο.

Οι τελετές αυτές, για τις οποίες ακόμη και ο προφήτης Ιεζεκιήλ αναφέρει ότι είχε δει τις πιστές του Ταμμούζ (Άδωνι) να θρηνούν στην είσοδο του Ναού της Ιερουσαλήμ, διαδόθηκαν σ’ όλες τις μεσογειακές χώρες και έτυχαν ευρύτατης αποδοχής και στην Ιβηρική, μέχρι που καταργήθηκαν οριστικά από τον αυτοκράτορα Θεοδόσιο γύρω στο 384 μ.Χ.

Μαρτυρία των τελετών, χορών και θρήνων αυτών στην αρχαία Σεβίλλη διασώθηκε στο Βιβλίο των παθών των αγίων Ιούστας και Ρουφίνας, οι οποίες μαρτύρησαν γύρω στο 248. Σύμφωνα με το κείμενο, οι δύο χριστιανές, που πουλούσαν κεραμικά, διασταυρώθηκαν με την περιφορά των πιστών του Άδωνι, οι οποίοι, στην άρνηση των γυναικών να προσφέρουν τάματα στη μνήμη του θεού, τις προπηλάκισαν και εν τέλει τις φυλάκισαν.

Επιβίωση σε σύγχρονα παραδοσιακά έθιμα
--------------------------------------

Για ιδέστε νιο που ξάπλωσα, για ιδέστε κυπαρίσσι!  
Δε σειέται, δε λυΐζεται, δε σέρν' τη λεβεντιά του.  
Ποιος σόκοψε τις ρίζες σου και στέγνωσ' η κορφή σου;  
Τι μόκαμες, λεβέντη μου, τι μόκαμες, ψυχή μου!  
Μήνα 'ναι και χινόπωρος, μήνα 'ναι και χειμώνας;  
Τώρα ν έρθεν η άνοιξη ν έρθεν το καλοκαίρι,  
παίρνουν κι ανθίζουν τα κλαδιά κ' οι κάμποι λουλουδίζουν,  
έρθαν πουλιά της άνοιξης, έρθαν τα χελιδόνια,  
για κ' η μεγάλη Πασκαλιά με το Χριστόν Ανέστη,  
που ντυούνται νιοι στα κόκκινα, γερόντοι στα μουρέλια,  
κ' εσύ, μωρέ λεβέντη μου, μέσα στη γη τη μαύρη,  
πού να σειστής, να λυϊστής, να σύρς τη λεβεντιά σου;  
Ξεσφάλισε τα μάτια σου!
"Ζαφείρης Ζαγορίου"

Ως **Αδώνια** ή **Αδωνίδια** ήταν γνωστοί και οι θρήνοι που ψάλλονταν για τον Άδωνη κατά τη διάρκεια των εορτών, όπως ο «Επιτάφιος Αδώνιδος» του Βίωνος που έχει διασωθεί.

Κατάλοιπο των αρχαίων αυτών ύμνων είναι ο "Ζαφείρης", παιχνίδι και τραγούδι στο Ζαγόρι της Ηπείρου την Πρωτομαγιά, ένα έθιμο για την ανάσταση της φύσης και τη γονιμότητα των χωραφιών. Το έπαιζαν τα κορίτσια την Πρωτομαγιά κι όλες τις Κυριακές του Μάη. Ένα αγόρι προσποιούνταν ότι πέθανε και τότε τα κορίτσια το στόλιζαν με άνθη μοιρολογώντας το. Ξαφνικά όμως ο «Ζαφείρης» σηκωνόταν. Τον «Ζαφείρη» τον παριστούσαν επίσης με μια κούκλα.

Το ίδιο έθιμο, με το όνομα "Φουσκοδέντρι", τελείται και στην Καστανιά Στυμφαλίας, με το όνομα "Κάνναβο" κατά τη Μεσοπεντηκοστή στην Άνω Αμισό του Πόντου, ως "Λειδινός" στην Αίγινα στις 14 Σεπτεμβρίου και ως "Λάζαρα" ή "Λαζαρικά" στην Αμμόχωστο. Ο Γεώργιος Μέγας αναφέρει ότι παρόμοιο έθιμο αναβιώνει στις Σέρρες κατά την περιφορά του Επιταφίου. Γυναίκες τοποθετούν εικόνα του Εσταυρωμένου ανάμεσα σε άνθη, αναμμένα κεριά και θυμιάματα και δίπλα τοποθετούν ένα πιάτο φακής ή κριθαριού.

Επιρροές στη λογοτεχνία
-----------------------

Ένα ποίημα του Ναπολέοντα Λαπαθιώτη φέρει τον τίτλο "Αδώνια", το οποίο δημοσιεύτηκε στο τεύχος 33 (Φεβρουάριος 1912) του περιοδικού «Χαραυγή» της Μυτιλήνης.

Πηγές
-----

* Μαρκαντωνάτος, Γεράσιμος (1985). *Επίτομο λεξικό λογοτεχνικών όρων*. Αθήνα: Εκδόσεις Gutenberg. σελ. 208. ISBN 000010180X.
* Μιχαηλίδης, Σόλωνας, επιμ. (1989). «Αδώνια». *Εγκυκλοπαίδεια της αρχαίας ελληνικής μουσικής*. Αθήνα: Μορφωτικό Ίδρυμα Εθνικής Τραπέζης. ISBN 9789602501740.
* Μέγας, Γ.Α. (1957). *Ελληνικαί εορταί και έθιμα της λαϊκής λατρείας*. Αθήνα. σελίδες σελ. 189 κ.εξ.
* Λουκάτος, Δημήτριος Σ. (1992). *Εισαγωγή στην ελληνική λαογραφία* (4η Έκδοση έκδοση). Αθήνα: Μορφωτικό Ίδρυμα Εθνικής Τραπέζης. σελ. 177. ISBN 9789602500644.
* Nilsson, Martin Persson (1992). *Geschichte der griechischen Religion* (στα Γερμανικά). Τόμος Α' (2η Έκδοση έκδοση). C.H.Beck. σελίδες σελ. 689 κ.εξ. ISBN 3406013708.

Παραπομπές
----------

1. ↑  [...]Ἀδώνια γὰρ εἶχον αἱ γυναῖκες τότε, καὶ προὔκειτο πολλαχόθι τῆς πόλεως εἴδωλα, καὶ ταφαὶ περὶ αὐτὰ καὶ κοπετοὶ γυναικῶν ἦσαν, ὥστε τοὺς ἐν λόγῳ ποιουμένους τινὶ τὰ τοιαῦτα δυσχεραίνειν καὶ δεδιέναι περὶ τῆς παρασκευῆς ἐκείνης καὶ δυνάμεως, μὴ λαμπρότητα καὶ ἀκμὴν ἐπιφανεστάτην σχοῦσα ταχέως μαρανθῇ. Πλουτάρχου *Βίοι Παράλληλοι*, Νικίας, κεφ. 13.7.
2. ↑  Smyth, Herbert Weir Smyth (1993). «Αδωνίδια». *Greek melic poets* (στα Αγγλικά). Biblo & Tannen Publishers. σελ. 28. ISBN 0819601209.
3. 1 2  Ησύχιος, *Γλώσσαι*.
4. ↑  Θεόκριτου, *Ειδύλλια*, 15.
5. ↑  κατθνάσκει, Κυθέρη᾿, ἄβρος Ἄδωνις· τί κε θεῖμεν; καττύπτεσθε, κόραι, καὶ κατερείκεσθε χίτωνας. Σαπφώ, απόσπασμα 62.
6. 1 2  Κάλτσου, Αικατερίνη (2007-4-4). «Θεϊκά Πάθη προς χάριν ανθρώπων». *Λαογραφία, Παράδοση, Ιστορία* (Πολίτης της Θράκης): σελ. φύλλο 66.. Ανακτήθηκε στις 2009-08-23. [*νεκρός σύνδεσμος*]
7. ↑  Cante Jondo: Το Βαθύ Τραγούδι της Ανδαλουσίας και οι ρίζες του
8. ↑  «Μάηδες του Πηλίου» (doc). Περιοδικό Φάρος. Μάιος 2009. σελίδες κεφ. 5. Ανακτήθηκε στις 23 Αυγούστου 2009. [*νεκρός σύνδεσμος*]
9. ↑  «ERT online - Αφιερώματα: Πάσχα». Αρχειοθετήθηκε από το πρωτότυπο στις 30 Αυγούστου 2009. Ανακτήθηκε στις 23 Αυγούστου 2009.
10. ↑  «Ορθόδοξος Χριστιανική Γωνιά - Μάιος». Αρχειοθετήθηκε από το πρωτότυπο στις 30 Ιουνίου 2016. Ανακτήθηκε στις 23 Αυγούστου 2009.
11. ↑  «Το έθιμο του Λειδινού». Αρχειοθετήθηκε από το πρωτότυπο στις 20 Οκτωβρίου 2007. Ανακτήθηκε στις 23 Αυγούστου 2009.
12. ↑  Λαπαθιώτης - Αδώνια

Εξωτερικοί σύνδεσμοι
--------------------

* Gardens of Adonis Αρχειοθετήθηκε 2010-05-07 στο Wayback Machine.(Αγγλικά)
* Dictionary of Greek and Roman Antiquities, John Murray, London, 1875(Αγγλικά)
* Θεογονία - Η γιορτή Αδώνια
* Αδώνια - Άρθρο από την Musipedia
* Έθιμα της Πρωτομαγιάς

|  |  |  |  |  |
| --- | --- | --- | --- | --- |
| 

| π • σ • ε
Αρχαίες ελληνικές εορτές |
| --- |
|  |
| 
* Αγραύλια
* Αγριάνια
* Αγριώνια
* Αγροτέρας θυσία
* Αγρυπνίς
* Αγυρμός
* Αγώνες
* Αδώνια
* Αιάκεια
* Αιάντεια
* Αιγινητών
* Αιώρα
* Άκτια
* Αλαία
	+ Αλώπια
* Αλίεια
	+ Άλια
* Αλκάθοια
* Αλώα
* Αμαρύνθια
* Αμβρόσια
* Αμφιαράεια
* Αμφιαραία
* Αμφιδρόμια
* Αναγώγια
* Ανάκεια
* Αναξαγόρεια
* Ανδρογεώνια
* Ανθεστήρια
* Ανθεσφόρια
	+ Ηροάνθια
* Αντινόεια
* Απατούρια
* Απαλλώνια
* Αριάδνεια
* Αρνίς
* Αρρηφόρια
* Αρροτοί
* Αρτεμήσια
* Ασκληπίεια
	+ Επιδάυρια
* Αφροδίσεα
	+ Υβριστικά
* Βασίλεια
* Βενδίδεια
* Βοηδρόμια
* Βορεασμός
* Βρασίδεια
* Βραυρώνια
* Βριτομάρτια
* Γαλάξια
* Γενέσια/Νεκύσια
* Γυμνοπαιδία
* Δαίδαλα
* Δαφνηφόρια
* Δελφίνια
* Δενδροφόρια
* Δήλια
* Δημήτρια
* Διάσια
* Διιπόλεια/Βουφόνια
	+ Διισωτήρια
* Δικτυννια
* Διόκλεια
* Μεγάλα Διονύσια
* Μικρά Διονύσια
* Διόπανα
	+ Λύκαι
* Διοσκούρια
* Εκατόμβαια
	+ Εκατομφόνια
* Ελαφηβόλια
* Ελευθέρια
* Ελευσίνια
* Ελλώτια
	+ Εκδύσια
* Έρμαια
	+ Κριοφόρια
* Ερώτια
	+ Ερωτίδια
	+ Ερωτίδεια
* Εστίασις
* Εφέσια
	+ Ελαφηβόλια
	+ Μουνύχια
* Ηραία
* Ηρωίς
	+ Χαρίλα
* Ηφαίστεια
	+ Χαλκεία
* Θαλύσια
	+ Θεσμοφόρια
* Θαργήλια
* Θεοξένια
* Θεοφάνια
	+ Δεσμοφόρια
* Θεοίνια
	+ Θυρσοφόρια
	+ Ιοβάκχεια
* Θησεία
* Ινώα
* Ίσθμια
* Καδείρια
* Καλλίστεια
* Καλλυντήρια
	+ Πλυντήρια
* Καρνεία
	+ Εβδομη
* Καβείρια
* Καρύα
* Κισσοτόμοι
* Κομύρια
* Κοτύττια
* Κοράγια
	+ Κόρεια
* Κρόνια
* Λαγυνοφόρια
	+ Λήναι
* Λαμπαδηφόρια
* Λάφρια
* Λέρναια
	+ Μείζων Τελετή
* Λεωνίδια
* Λικνίτης
* Λύκεια
* Μαιμακτήρια
	+ Πομπαία
* Μενελάεια
* Μεταγείτνια
* Μουνύχια
* Μούσεια
* Μυσία
* Νέμεα
* Ολύμπια/Ολυμπιακοί Αγώνες
* Ομολώϊα
	+ Χθόνια
	+ Προηρόσια
* Οξυθύμια
* Οσχοφόρια
* Παμβοιώτια
	+ Προσχαιρητήρια
	+ Συνοίκια
* Παναθήναια
* Πανδια
	+ Πελώρια
	+ Πληρόσια
* Πανελλήνια
* Πανιώνια
	+ Ποσείδεα
	+ Ταύρεια
	+ Ταυροκαθάψια
* Πλυντήρια
* Ποσειδώνεια
* Προμήθεια
* Πυανόψια
	+ Μεταγείτνια
* Πύθια
* Πυθαΐδες
* Σαρώνια
	+ Καρυάτεια
* Σεπτήρια
	+ Σωτήρια
	+ Ευμένια
* Σκιροφόρια
	+ Ειρήνη εν Οίκοις
* Σθένεια
* Συνοίκια
* Σωσηπόλεια
* Τιθενίδα
	+ Τιθηνίδα
* Υακίνθια
* Υστήρια
* Φαλληφόρια
* Χαλκεία
* Χαλκιοίκια
* Χελιδώνεα
* Χιτώνια
* Χλόεια
* Χθόνια
 |  |

 |